P6_TA(2004)0007

Αλιευτική συμφωνία ΕΕ/Μαδαγασκάρης *

Νομοθετικό ψήφισμα του Ευρωπαϊκού Κοινοβουλίου σχετικά με την πρόταση κανονισμού του Συμβουλίου που αφορά τη σύναψη πρωτοκόλλου με το οποίο καθορίζονται οι δυνατότητες αλιείας τόννου και η χρηματική αντιπαροχή που προβλέπονται μεταξύ της Ευρωπαϊκής Οικονομικής Κοινότητας και της Δημοκρατίας της Μαδαγασκάρης όσον αφορά την αλιεία στα ύδατα της Μαδαγασκάρης, για την περίοδο από 1ης Ιανουαρίου 2004 έως 31ης Δεκεμβρίου 2006 (COM(2004)0218 - C5-0186/2004 - 2004/0070(CNS))

(Διαδικασία διαβούλευσης)

Το Ευρωπαϊκό Κοινοβούλιο,

- έχοντας υπόψη την πρόταση κανονισμού του Συμβουλίου (COM(2004)0218) [1],

- έχοντας υπόψη το άρθρο 37 και το άρθρο 300, παράγραφος 2, της Συνθήκης ΕΚ,

- έχοντας υπόψη το άρθρο 300, παράγραφος 3, πρώτο εδάφιο της Συνθήκης ΕΚ, σύμφωνα με το οποίο κλήθηκε από το Συμβούλιο να γνωμοδοτήσει (C5-0186/2004),

- έχοντας υπόψη το άρθρο 51 και το άρθρο 83, παράγραφος 7, του Κανονισμού του,

- έχοντας υπόψη την έκθεση της Επιτροπής Αλιείας και τη γνωμοδότηση της Επιτροπής Ανάπτυξης (A6-0002/2004),

1. εγκρίνει την πρόταση κανονισμού του Συμβουλίου όπως τροποποιήθηκε και εγκρίνει τη σύναψη του πρωτοκόλλου·

2. αναθέτει στον Πρόεδρό του να διαβιβάσει τη θέση του Κοινοβουλίου στο Συμβούλιο και την Επιτροπή καθώς και στις κυβερνήσεις και τα κοινοβούλια των κρατών μελών και της Δημοκρατίας της Μαδαγασκάρης.

ΚΕΙΜΕΝΟ ΠΟΥ ΠΡΟΤΕΙΝΕΙ Η ΕΠΙΤΡΟΠΗ | ΤΡΟΠΟΛΟΓΙΕΣ ΤΟΥ ΚΟΙΝΟΒΟΥΛΙΟΥ |

Τροπολογία 1

Αιτιολογική σκέψη 4α (νέα)

| 4α. Η προστασία των συμφερόντων της κοινοτικής αλιείας θα πρέπει να συντονίζεται με τη βιώσιμη διαχείριση αλιευτικών πόρων από οικονομική, κοινωνική και περιβαλλοντική άποψη, και με την ανάπτυξη παράκτιων πληθυσμών που ζουν από τους πόρους της αλιείας· |

Τροπολογία 2

Αιτιολογική σκέψη 4β (νέα)

| 4β. Η Επιτροπή θα ήταν σκόπιμο να συνεχίσει τις μελέτες περιβαλλοντικών επιπτώσεων σχετικά με τον βιώσιμο χαρακτήρα της συμφωνίας με τη Μαδαγασκάρη· |

Τροπολογία 3

Αιτιολογική σκέψη 4γ (νέα)

| 4γ. Η Επιτροπή θα ήταν σκόπιμο να διασφαλίσει ότι τα διατεθέντα κεφάλαια προορίζονται ολοκληρωτικά για τους σκοπούς της συμφωνίας, και να παρακολουθεί τις επιπτώσεις της στην εξέλιξη των τοπικών πληθυσμών, κυρίως των παράκτιων κοινοτήτων που ζουν από την παραδοσιακή αλιεία· |

Τροπολογία 4

Άρθρο 3α (νέο)

| Άρθρο 3α Η Επιτροπή υποβάλλει στο Ευρωπαϊκό Κοινοβούλιο και το Συμβούλιο την προβλεπόμενη από το άρθρο 3, παράγραφος 5, του πρωτοκόλλου ετήσια έκθεση, που περιλαμβάνει και ανάλυση σχετικά με την διάθεση των προοριζόμενων για τα ειδικά μέτρα κονδυλίων. |

Τροπολογία 5

Άρθρο 3β (νέο)

| Άρθρο 3β Κατά το τελευταίο έτος εφαρμογής του πρωτοκόλλου και προ της ενάρξεως των διαπραγματεύσεων για την ενδεχόμενη ανανέωσή του, η Επιτροπή υποβάλλει στο Ευρωπαϊκό Κοινοβούλιο και το Συμβούλιο γενική έκθεση αξιολόγησης η οποία περιλαμβάνει ανάλυση κόστους-οφέλους, την χρήση των αλιευτικών δυνατοτήτων και αξιολόγηση της εφαρμογής των στοχοθετημένων δράσεων, ώστε να μπορούν να εκτιμηθούν οι οικονομικές, κοινωνικές και περιβαλλοντικές επιπτώσεις του. |

Τροπολογία 6

Άρθρο 3γ (νέο)

| Άρθρο 3γ Το Συμβούλιο, επί τη βάσει των εκθέσεων αυτών και λαμβάνοντας υπ' όψη την γνωμοδότηση του Ευρωπαϊκού Κοινοβουλίου, επιτρέπει στην Επιτροπή, εάν είναι σκόπιμο, να αρχίσει διαπραγματεύσεις με σκοπό τη σύναψη νέου πρωτοκόλλου. |

[1] Δεν έχει δημοσιευθεί ακόμη στην Επίσημη Εφημερίδα.

--------------------------------------------------